Zagreb, 23. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Stjepana Kovača, zastupnika u Hrvatskom saboru i gradonačelnika Grada Čakovca,** na 123. sjednici održanoj 23. travnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Kovača, zastupnika u Hrvatskom saboru i gradonačelnika Grada Čakovca, neće se pokrenuti, obzirom da iz zaprimljenog očitovanja i dokumentacije postojanje poslovnog odnosa Grada Čakovca s trgovačkim društvima Đurkin d.o.o., Cee d.o.o., Infenso d.o.o., Elos d.o.o. te LM Komunikacije d.o.o., u razdoblju u kojem isti obnaša dužnost gradonačelnika Grada Čakovca, bez postojanja bilo kakve osobne povezanosti dužnosnika s navedenim društvima, ne upućuje na moguću povredu ZSSI-a.**

Obrazloženje

U Povjerenstvu je 20. rujna 2019. pod brojem 711-U-3236-P-289/19-01-3, zaprimljena anonimna prijava mogućeg sukoba interesa podnesena protiv dužnosnika Stjepana Kovača, zastupnika u Hrvatskom saboru te gradonačelnika Grada Čakovca, povodom koje se vodi predmet P-289/19.

U navedenoj prijavi u bitnome se navodi da su Grad Čakovec i Turistička zajednica Grada Čakovca u poslovnom odnosu iz područja jednostavne nabave s trgovačkim društvom LM Komunikacije d.o.o., koji se intenzivira prije raspisivanja lokalnih izbora, a čiji je predmet oglašavanje i prezentacija, vrijednosti nekoliko stotina tisuća kuna godišnje. Navodi se da je direktor i vlasnik navedenog trgovačkog društva, u privatnom poslovnom odnosu s dužnosnikom Stjepanom Kovačom (plaćanje avionskih karata, prijevoz njegove obitelji vlastitim automobilom na ljetovanje na Krk).

Nadalje se navodi da je Grad Čakovec pogodovao trgovačkom društvu Đurkin d.o.o. u prenamjeni prostornih planova, kako bi isto steklo mogućnost građenja stanova na lokacijama koje nisu bile predviđene za tu namjenu te da je Grad Čakovec kupio prilazno zemljište tim česticama od istog trgovačkog društva po znatno višim cijenama u odnosu na cijenu zemljišta prije prenamjene. U prijavi se iznosi da prema dostupnim informacijama navedeni dužnosnik dulji niz godina ljetuje u apartmanima, vlasnika trgovačkog društva Đurkin d.o.o.

Navodi se i da je direktor i vlasnik agencije koja organizira koncerte na čakovečkoj manifestaciji Porcijunkulovo, gradio bazen u dvorištu dužnosnikove kuće, postavljao novu ogradu te nabavljao skupe akvarijske ribice. Također se navodi da je direktor i vlasnik trovačkog društva Cee d.o.o., sudjelovao u preprodaji gradskog zemljišta investitoru Lidl d.d,, koje nije htjelo otkupiti zemljište u javnom vlasništvu, zbog čega je kupio isto zemljište kao posrednik.

Iznosi se i da su vlasnici trgovačkog društva Elos d.o.o. iz Solina, koje je bile u poslovnom odnosu s Gradom Čakovec, a čiji je predmet bila zamjena javne rasvjete, donirali dužnosniku motor Harley Davidson, kojeg je dužnosnik naveo u podnesenom izvješću o imovinskom stanju kojeg je podnio početkom 2019., kao i da je direktor i vlasnik trgovačkog društva Infenso, koje je u poslovnom odnosu s Gradom Čakovcem i Turističkom zajednicom Grada Čakovca, koji se odnosi na marketing, održavanja servera i dobavu informatičke opreme, po većim cijenama od tržišnih te da ujedno navedena osoba daje dužnosniku novčana sredstva

Zaključno se navodi da su sve navedene osobe u bliskom odnosu s dužnosnikom, koji upravlja Gradom i Turističkom zajednicom Grada te da nerazmjer između povećane vrijednosti imovine dužnosnika u odnosu na primanja i kredite obveze upućuje na to da dužnosnik ostvaruje prihode koje nije prijavio. Prijavitelj se prilikom isticanja ovih navoda poziva na kuloarske, neslužbene informacije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Stjepan Kovač obnaša dužnost zastupnika u Hrvatskom saboru u aktualnom 10. sazivu od 22. srpnja 2020. te da je istu dužnost obnašao i u 9. sazivu od 14. listopada 2016. do 22. srpnja 2020., kao i da obnaša dužnost gradonačelnika Grada Čakovca u mandatu 2017. – 2021., a istu je dužnost obnašao i u mandatu 2013. – 2017.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a postavkom 39. ZSSI-a istog članka ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je dužnosnik Stjepan Kovač povodom obnašanja dužnosti zastupnika u Hrvatskom saboru te gradonačelnika Grada Čakovca obvezan postupati sukladno odredbama ZSSI-a.

Povjerenstvo je radi ocjene osnovanosti i vjerodostojnosti navoda anonimne prijave i stjecanja vlastitih saznanja mogućeg sukoba interesa zatražilo od Grada Čakovca dopisom Broj: 711-I-1697-P-289/19-02-17 od 3. listopada 2019. očitovanje na okolnosti je li u razdoblju od svibnja 2013.g. do danas postoji poslovni odnos između Grada Čakovca i trgovačkih društava LM KOMUNIKACIJE d.o.o., Đurkin d.o.o., cee d.o.o., ELOS d.o.o. te Infenso d.o.o., ako da tko je odlučivao o nastanku navedenih poslovnih odnosa, je li istima prethodio postupak javne nabave ili prikupljanja ponuda te koliko iznosi njihova vrijednost u svakoj godini. Istim je dopisom pozvan Grad Čakovec dostaviti cjelokupnu dokumentaciju koja se odnosi na navedene poslovne odnose te knjigovodstvene kartice Grada Čakovca za svako trgovačko društvo za sve proračunske godine u označenom razdoblju.

Obzirom da je dužnosnik povodom obnašanja dužnosti gradonačelnika Grada Čakovca, sukladno Zakonu o turističkim zajednicama i promicanju hrvatskog turizma („Narodne novine“, broj 52/19. i 42/20.) po položaju predsjednik Turističke zajednice Grada Čakovca, dopisom Broj: 711-I-1703-P-289/19-03-17 od 3. listopada 2019. zatraženo je očitovanje od Turističke zajednice Grada Čakovca na okolnost je li u razdoblju od svibnja 2013.g. do danas postoji poslovni odnos između Turističke zajednice Grada Čakovca i trgovačkog društva Infenso d.o.o., ako da tko je odlučivao o nastanku navedenih poslovnih odnosa, je li istima prethodio postupak javne nabave ili prikupljanja ponuda te koliko iznosi njihova vrijednost u svakoj godini, zajedno sa pozivom na dostavu dokumentacije koja se odnosi na taj poslovni odnos.

Grad Čakovec očitovao se dopisom, KLASA: 022-05/19-02/44, URBROJ: 2109-01-01-19-2 od 7. studenoga 2019. kojim je dostavljena dokumentacija o navedenim poslovnim odnosima te se navodi da su svi poslovni odnosi nastali sukladno odredbama Zakona o javnoj nabavi („Narodne novine“ broj 120/16.) i Pravilnika o jednostavnoj nabavi („Službenik glasnik Grada Čakovca“ broj 3/17. i 5/18.).

U dopisu se iznosi da postupak javne nabave pokreće resorni pročelnik, sukladno planu nabave i osiguranim sredstvima u proračunu, a odluku o odabiru donosi gradonačelnik na prijedlog povjerenstva za provedbu postupka javne nabave nakon pregleda i ocjene pristiglih ponuda te da postupak jednostavne nabave velike vrijednosti pokreće resorni pročelnik sukladno planu nabave i osiguranim sredstvima u proračunu, a odluku o odabiru donosi gradonačelnik na prijedlog povjerenstva za provedbu postupka jednostavne nabave, sukladno odredbama Pravilnika o jednostavnoj nabavi. U odnosu na postupak jednostavne nabave male vrijednosti, navodi se da se ista provodi izdavanjem narudžbenice od ovlaštene osobe (pokreće službenik uz supotpis resornog pročelnika i gradonačelnika), prihvatom ponude ili zaključivanjem ugovora s jednim gospodarskim subjektom po vlastitom izboru, sukladno odredbama Pravilnika o jednostavnoj nabavi.

Očitovanju Grada Čakovca priložena je dokumentacija o poslovnim odnosima javne i jednostavne nabave velike vrijednosti, i to za trgovačko društvo Đurkin d.o.o. u 2016. za radove na Dječjem vrtiću Cvrčak, u 2017. i 2018. za radove na izgradnji dijela Ulice hrvatskih branitelja, u 2019. za višenamjensko sportsko igralište Kuršanec te energetsku učinkovitost gradske uprave (građevinski radovi), za trgovačko društvo Elos d.o.o. u 2018. i 2019. za energetsku učinkovitost javne rasvjete Grada Čakovca i dinamičko osvjetljenje, za trgovačko društvo cee d.o.o. u 2017. i 2018. za montažu opreme iluminacije za Advent, u 2018. i 2019. za iluminaciju Grada Čakovca, led pahuljice te montažu adventskih ukrasa, za trgovačko društvo LM komunikacije d.o.o. u 2018. i 2019. za gospodarenje otpadom, te za trgovačko društvo Infenso d.o.o. za potrebe e-škole, stručnjak za tehničku podršku.

Grad Čakovec dostavio je iz svoje očitovanje i dokumentaciju koja se odnosi na poslovni odnos između Turističke zajednice Grada Čakovca i trgovačkog društva Infenso d.o.o.

Nadalje, Povjerenstvo je dopisom Broj: 711-I-349-P-289-19/21-05-17 od 1. ožujka 2021. od Grada Čakovca zatražilo očitovanje na okolnosti je li trgovačko društvo Đurkin d.o.o., OIB 54258964237, bilo podnositelj zahtjeva za prenamjenu zemljišta u građevinsko, odnosno jesu li usvojene izmjene i dopune prostornog plana Grada Čakovca kojim su nekretnine u vlasništvu tog trgovačkog društva postale građevinska zona, ako jest je li Grad Čakovec otkupljivao pristupne nekretnine u tog građevinskoj zoni, zašto su iste kupljene i tko je o tome donosio odluke, zajedno sa pozivom na dostavu cjelokupne dokumentacije koja se odnosi na prenamjenu zemljišta u građevinsku zonu te eventualni otkup zemljišta.

Također, zatraženo je očitovanje je li Grad Čakovec prodao nekretnine u svom vlasništvu trgovačkom društvu Cee d.o.o., OIB: 89989374147, ako jest zašto ih je i u kojem postupku prodao, po kojoj cijeni i tko je o tome odlučivao, odnosno je li navedeno trgovačko društvo kasnije prodalo nekom drugom trgovačkom društvu zemljište koje je kupilo od Grada Čakovca, zajedno s cjelokupnom dokumentacijom koja se odnosi na ove okolnosti.

U svom dopisu Grad Čakovec, KLASA: 350-01/21-05/4, URBROJ: 2109/02-05-01-21-2 od 11. ožujka 2021. navodi da je IV. izmjene i dopune Prostornog plana uređenja Grada Čakovca Gradsko vijeće Građa Čakovca donijelo na svojoj 27. sjednici održanoj 15. prosinca 2020. te da je Odluka o donošenju objavljena u „Službenom glasniku grada Čakovca“, broj 11/20. Navodi se da su razlozi, njihov opseg kao i programska polazišta za izradu utvrđeni u Odluci o izradi IV. izmjena i dopuna Prostornog plana uređenja Grada Čakovca, koju je Gradsko vijeće Grada Čakovca donijelo na svojoj 13. sjednici održanoj 11. srpnja 2019. god. („Službeni glasnik Grada Čakovca", broj 4/19.), u kojoj se, između ostaloga, kao razlog za izmjenu navodi i potreba proširenja građevinskih područja naselja prema podnijetim inicijativama fizičkih i pravnih osoba, dok je u programskim polazištima navedeno da je potrebno izvršiti valorizaciju, analizu i kapacitete građevinskih područja naselja te na osnovu toga donijeti ocjenu opravdanosti zahtjeva kojima se traži proširenje građevinskih područja naselja.

Iznosi se da se u okviru postupka donošenja tog Prostornog plana nije razmatrala niti ocjenjivala opravdanost proširenja građevinskog područja naselja povodom inicijative trgovačkog društva Đurkin d.o.o., jer isto nije takvu inicijativu/zahtjev podnijelo, odnosno nije izvršena prenamjena poljoprivrednog u građevinsko zemljište povodom inicijative/zahtjeva toga subjekta. Ističe se kako je prije usvajanja tog Prostornog plana provedena javna rasprava (javno izlaganje i javni uvid) od 9. studenog do 20. studenog 2020., tijekom kojeg su svi zaineresirani mogli podnositi svoje primjedbe ili prijedloge, razmotrene od predstavnika nositelja izrade i predstavnika stručnog izrađivača prijedloga IV. izmjena i dopuna Prostornog plana uređenja Grada Čakovca, kao i da je provedenoj javnoj raspravi sastavljeno izvješće, koje je dostavljeno u prilogu, iz kojega proizlazi da trgovačko društvo Đurkin d.o.o. nije sudjelovalo u javnoj raspravi, niti je podnijelo bilo kakav prijedlog.

Navodi se da je prethodna, III. izmjena i dopuna Prostornog plana uređenja Grada Čakovca, donesena 2014., te da se ni u tom postupku nije razmatralo pitanje proširenja građevinskog područja naselja po zahtjevu trgovačkog društva Đurkin d.o.o., a isto se odnosi i na II. izmjene i dopune Prostornog plana uređenja Grada Čakovca iz 2012. te na I. izmjene i dopune Prostornog plana uređenja Grada Čakovca iz 2009. Zaključno se navodi da Grad Čakovec nije prodavao nekretnine trgovačkom društvu CEE d.o.o.

Povjerenstvo je izvršilo uvid u podatke sudskog registra Trgovačkog suda u Varaždinu, te je utvrdilo da je pod matičnim brojem subjekta 070132281 upisano trgovačko društvo LM komunikacije d.o.o., čiji je jedini osnivač Nikola Budiša, pod matičnim brojem subjekta 070087999 upisano trgovačko društvo cee d.o.o., čiji je jedini osnivač Aleksandar Markov, pod matičnim brojem subjekta 070108466 upisano trgovačko društvo Infenso d.o.o., čiji je jedini osnivač Miljenko Petak, te da je pod matičnim brojem subjekta 070013960 upisano trgovačko društvo Đurkin d.o.o., čiji je jedini osnivač Zlatko Đurkin, dok je kod Trgovačkog suda u Splitu pod matičnim brojem subjekta 060240966 upisano trgovačko društvo Elos d.o.o., čiji su suosnivači Nataša Blažević Samardžić i Slavko Samardžić.

Povjerenstvo je dopisima od 1. ožujka 2021. upućenima trgovačkom društvu Đurkin d.o.o., trgovačkom društvu cee d.o.o., upućenom trgovačkom društvu Elos d.o.o., trgovačkom društvu Infesno d.o.o., te trgovačkom društvu LM komunikacije d.o.o., zatražilo očitovanje od navedenih društava je li ih dužnosnik Stjepan Kovač, gradonačelnik Grada Čakovca, angažirao kao fizička osoba, ako jest kada je nastao navedeni poslovni odnos, što je bio predmet i koliko je iznosila njegova vrijednost, je li isti plaćen i tko je podmirio račune, zajedno sa dostavom faktura i ostale dokumentacije koja se na isti odnosi.

Trgovačko društvo Elos d.o.o. u dopisu zaprimljenom od 17. ožujka 2021., trgovačko društvo Infenso d.o.o. u dopisu zaprimljenom od 23. ožujka 2021., trgovačko društvo Đurkin d.o.o. u dopisu od 29. ožujka 2021. te trgovačko društvo Cee d.o.o. u dopisu od 2. travnja 2021., navode da ih dužnosnik Stjepan Kovač nije angažirao kao fizička osoba, odnosno da među njima nije postojao poslovni odnos.

Trgovačko društvo LM komunikacije d.o.o. nije se očitovalo na traženje Povjerenstva, iako mu je dopis uredno dostavljen. S obzirom da se radi o poslovnom subjektu koji je u vlasništvu fizičke osobe, isti se nije bio dužan očitovati Povjerenstvu u smislu odredbe članka 39. stavka 5. ZSSI-a.

U izvješću koje je podnio Povjerenstvu dana 21. siječnja 2019. povodom bitne promjene, dužnosnik je naveo da je stekao vlasništvo nad motociklom marke Harley Davidson, vrijednosti 40.000,00 kn, i to kupnjom iz primitaka ostvarenih od nesamostalnog rada. U izvješćima koja je podnosio Povjerenstvu dužnosnik je navodio da dužnost gradonačelnika obnaša volonterski, bez zasnivanja radnog odnosa, te da za obnašanje dužnosti zastupnika u Hrvatskom sabori prima plaću u iznosu od 15.920,00 kn mjesečno, a naveo je i dvije mjesečne obveze s naslova otplate kredita koje ukupno iznose 5.313,78 kn.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 39. stavkom 5. ZSSI-a propisano je da Povjerenstvo ima pravo pribaviti činjenice i dokaze nastale djelovanjem drugih tijela javne vlasti. Nadležna tijela u Republici Hrvatskoj, dužna su bez odgode, na zahtjev Povjerenstva, dostaviti zatražene obavijesti i dokaze.

U situaciji kada bi dužnosnik u obnašanju javne dužnosti odlučivao o nastanku poslovnog odnosa s poslovnim subjektom s kojim je istodobno u poslovnom odnosu kao fizička osoba, postoji veliki koruptivni rizik. Iako dužnosnik nije ograničen u odabiru poslovnih partnera kada sklapa ugovore u svojstvu fizičke osobe za vlastite interese, u opisanoj situaciji, ukoliko bi dužnosnik koristio nastanak poslovnih odnosa s Gradom Čakovcem kako bi u privatnom poslovnom aranžmanu za sebe ishodio povoljnije uvjete od onih pod kojima ta trgovačka društva uobičajeno prodaju iste stvari, odnosno pružaju iste ili slične usluge, moglo bi se raditi o elementima koji bi upućivali na povredu odredbi ZSSI-a, jer bi tada dužnosnik koristio obnašanje dužnosti kako bi za sebe postigao probitak.

Iz zaprimljenih očitovanja i dokumentacije Grada Čakovca proizlazi da je u razdoblju u kojem dužnosnik Stjepan Kovač obnaša dužnost gradonačelnika Grada Čakovca nastajao poslovni odnos Grada Čakovca s trgovačkim društvima LM komunikacije d.o.o., Infenso d.o.o., cee d.o.o., Đurkin d.o.o. i Elos d.o.o., i to u provedbi postupka javne nabave i jednostavne nabave, u kojima je odluku o odabiru donosio navedeni dužnosnik povodom prijedloga posebnog povjerenstva za provedbu postupaka javne nabave, odnosno jednostavne nabave, kao i da je nastao poslovni odnos Turističke zajednice Grada Čakovca s trgovačkim društvima LM komunikacije d.o.o., u kojem je dužnosnik, kao gradonačelnik, predsjednik po položaju.

Uvidom u podatke sudskog registra nije utvrđeno da bi bilo koje od navedenih trgovačkih društava bilo povezano s dužnosnikom, niti da bi imatelji poslovnih udjela bili mimo poslovnih aranžmana na drugi način povezani s dužnosnikom. Nadalje, u pogledu poslovnih odnosa koje bi dužnosnik privatno ostvarivao s tim društvima, iz njihova očitovanja proizlazi kako takvi poslovni nisu nastajali, pri čemu se trgovačko društvo LM komunikacije d.o.o. nije očitovalo.

U odnosu na navod prijave da bi Grad Čakovec mijenjao ili dopunjavao prostorne planove Grada Čakovca. kako bi pogodovao trgovačkom društvu Đurkin d.o.o. promjenom pravnog statusa zemljišta iz poljoprivrednog u građevinsko zemljište, iz dodatno zatraženog očitovanja Grada proizlazi da niti u jednoj od četiri izmjene i dopune Prostornog plana uređenja Grada Čakovca od 2009. navedeno društvo nije sudjelovalo podnošenjem prijedloga tijekom postupka njihova usvajanja, niti da je bilo inicijator bilo koje od tih izmjena i dopuna, kao što iz istog očitovanja proizlazi da Grad Čakovec nije prodao zemljište trgovačkom društvu Cee d.o.o., slijedom čega je i navod o naknadnoj prodaji istog zemljišta otkupljenog od Grada Čakovac drugom trgovačkom društvu također neosnovan.

Sam podnositelj, nije iznio niti jednu okolnost koju bi Povjerenstvo sa svojim zakonskim ovlastima moglo provjeriti, a iz koje bi proizlazila povezanost dužnosnika s navedenim poslovnim subjektima i njihovim vlasnicima, pa je Povjerenstvo pokušalo utvrditi postojanje poslovnih odnosa tih subjekata s dužnosnikom kao fizičkom osobom, međutim, na taj način se nije došlo do takvih utvrđenja. Iz navedenog razloga poslovni odnosi Grada Čakovca s navedenim trgovačkim društvima nastali u predmetnom razdoblju ne upućuju na moguću povredu odredbi ZSSI-a, jer nisu utvrđene okolnosti da bi dužnosnik bio pristran kada je u okviru svojih ovlasti u propisanom postupku odlučivao o njihovu nastanku, odnosno da bi prilikom odlučivanja zlouporabio pravo odlučivanja koje mu pripada.

U odnosu na motocikl marke Harley Davidson vrijednosti 40.000,00 kn, stečenog za vrijeme obnašanja dužnosti, dužnosnik je postupio sukladno članku 8. stavku 2. ZSSI-a, jer je istu pokretninu koja se upisuje u javni registar naveo u izvješću o imovinskom stanju od 21. siječnja 2019., a naveo je i podatak da je stečen kupnjom iz primitaka ostvarenih od nesamostalnog rada, pri čemu Povjerenstvo nema mehanizama za utvrđivanje točnosti takvih deklaracija.

Stoga se postupak za odlučivanje o sukobu interesa protiv dužnosnika Stjepana Kovača, zastupnika u Hrvatskom saboru i gradonačelnika Grada Čakovca, neće pokrenuti, jer iz zaprimljenih očitovanja i dokumentacije ne proizlazi da bi uz postojanje poslovnog odnosa Grada Čakovca s trgovačkim društvima Đurkin d.o.o., Cee d.o.o., Infenso d.o.o. te Elos d.o.o. u razdoblju u kojem obnaša dužnost gradonačelnika Grada Čakovca istodobno postojali i poslovni odnos navedenih društava s dužnosnikom kao fizičkom osobom, a nije utvrđeno da bi društvo Đurkin d.o.o. bilo inicijator ili predlagatelj izmjena i dopuna Prostornog plana Grada Čakovca, odnosno da bi društvo Cee d.o.o. otkupljivalo zemljište u vlasništvu Grada Čakovca, slijedom čega nisu utvrđene okolnosti da bi dužnosnik u ovoj situaciji bio u sukobu interesa niti da bi došlo do moguće povrede ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Stjepan Kovač, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana